## La Filmoteca Valenciana programa un cicle de cine coreà contemporani

*** La producció històrica *Harbin* (2024), de Woo Min-ho inaugura este cicle el dijous 20 de novembre a les 20:00 hores
* Està organitzat en col·laboració amb el Consolat General de la República de Corea a Barcelona, el Centre Cultural Coreà a Espanya i el Korean Film Council**

La Filmoteca Valenciana presenta un cicle de cine coreà conformat per quatre pel·lícules de rodatge recent que concentren alguns dels trets característics d’esta cinematografia asiàtica. La indústria del cine coreà, amb una creixent ambició tècnica, està aconseguint exportar a tot el món pel·lícules que combinen la reflexió política, social i identitària amb els gèneres més populars: acció, *thriller* i cine de catàstrofes.

A l’altura de les produccions més trepidants de Hollywood, les quatre pel·lícules programades es projecten en sessió única. El cicle està organitzat en col·laboració amb el Consolat General de la República de Corea a Barcelona, el Centre Cultural Coreà a Espanya i el Korean Film Council.

El cicle s’inaugura el dijous 20 de novembre, a les 20:00 hores, amb la projecció de la producció històrica *Harbin* (2024), de Woo Min-ho. La sèrie serà presentada pel cònsol general de la República de Corea a Barcelona, Younghyo Park.

Protagonitzada per Hyun Bin, la pel·lícula està basada en la vida d’Ahn Jung-geun, l’activista de la independència coreana que en 1909 va assassinar el resident general de Corea, Itō Hirobumi. Un grup d’activistes per la independència coreana s’embarquen en una perillosa missió. Encapçalats pel carismàtic líder Ahn Jung-geun, planegen assassinar el principal arquitecte darrere de la invasió japonesa, en l’estació de tren de Harbin.

El divendres 21 de novembre, a les 20:15 hores, la Filmoteca projecta *Ashfall: Alerta roja* (2019), escrita i dirigida per Kim Byung-seu i Lee Hey-jun, una producció d’alt pressupost enquadrada en el gènere de cine de catàstrofes, sobre els intents conjunts dels governs coreans de protegir la població de les violentes erupcions d’un volcà i els terratrémols que es produïxen en tota la península de Corea. El capità d’un equip de forces especials contacta amb un representant del Ministeri de les Forces Armades de Corea del Nord per a col·laborar en una operació de salvament de la qual depén el destí de les dos Corees.

El dijous 27 de novembre, a les 20:00 hores, la Filmoteca projecta *Libéranos del mal* (2020), escrita i dirigida per Won-Chan Hong. Entre el cine d’acció i el policíac, la pel·lícula conta la història d’un assassí a sou a punt de retirar-se, que viatja a Bangkok per a rescatar la seua filla segrestada mentres és perseguit per un sanguinari *yakuza* a la busca de venjança per la mort del seu germà.

El cicle conclou el divendres 28 de novembre, a les 20:15 hores, amb la projecció d’*Escape* (2024), de Lee Jong-pil, que va ser estrenada a Espanya en el Festival de Sitges, dins de la secció Òrbita. Enquadrada dins del gènere d’acció de les persecucions, la pel·lícula narra els intents de deserció d’un sergent nord-coreà que intenta fugir cap a Corea del Sud a la busca d’un destí millor, després de complir la dècada de servici militar obligatori i haver sigut condecorat com un heroi.

Fecha: 19/11/2025